als_Latn dik_Latn sag_Latn
Beqë Cufaj
Edhepse vendi është katandisur keq dhe askush nuk e din si të dilet nga kjo situatë e krijuar, është për admirim durimi i qytetarëve të Kosovës që po tregojnë prej pas datës 8 Qershor me zhvillimet herë monotone e herë dramatike.
Dy taborret- ai i PDK-së me Thaçin e Halitin në njërën anë dhe ai i LVAN-it me Mustafën, Kurtin, Haradinajn e Limajn në anën tjetër, janë barrikaduar dhe tashmë është mëse e qartë që nuk do t’u dalin në ndihmë as Jahjaga e aq më pak ndërkombëtarët të cilët me vet faktin që s’po ndërmjetësojnë- në njëfarë mënyre edhe po ndërmjetësojnë. Në thellimin e krizës. Por kjo s’ka shumë rëndësi. Ashtu siç nuk ka rëndësi fakti që verdikti i Gjykatës Kushtetuese në të cilin po thirren PDK-ja dhe Thaçi, edhepse duhet respektuar, ka jo vetëm doza skandaloziteti në vete por ai është i paparë dhe padëgjuar në shpirtin dhe synimin e demokracisë perëndimore. Sepse, për të folur me gjuhën e vdektarit të zakonshëm, ajo që ekipi i “babës” bëri është kjo: segregacionin e votës dhe me këtë edhe vullnetit të qytetarit në votë të nivelit një dhe dy klasor. Pra, deputeti i Kosovës faktikisht, sipas vendimit të Kushtetueses është i detyruar t’i nënshtrohet vullnetit të fituesit të zgjedhjeve- i pëlqeu atij apo jo.
Kjo situatë, jo vetëm që është e paparë dhe pa presedent në Evropë por faktikisht ka bërë dhe bën të luajë me kokë çdo ekspert dhe njohës të lëndës në fjalë por edhe të demokracive parlamentare. Edhe dy elemente për vendimin e Hasanit me ekipin e tij: nuk ka dhe nuk do të ketë kurrën e kurrës Kushtetuese në asnjë demokraci normale t’i tregojë një deputeti se cilës parti a grupi t’i takojë e lëre më kë ta votojë pasi ai ta ketë dhënë betimin. Sepse është përfaqësuesi i popullit (Deputeti) ai që zgjedh ÇDO institucion të një shteti. Bile edhe ta shkruajë dhe rishkruajë edhe vet Kushtetutën të cilën në mënyrë aq skandaloze e interpretuan gjyqtarët. Mirëpo meqë edhe ashtu jam ithtar i tezës që edhe Kushtetuesja, si çdo nivel tjetër gjyqësor (dhe jo vetëm…) në Kosovë është i korruptuar s’ia vlen të ndalet këtu më gjatë.
Tashti jemi në situatën që jemi. Dje PDK- e provoi dhe dështoi. Dmth. nuk arriti t’i bëjë votat për Kryetar të Kuvendit dhe nëse gjërat rrijnë kështu siç janë as nuk do t’i bëjë kurrë. Sepse ishin dhe do të jenë të kota lojërat e Thaçit e Halitit me shtyerje javësh, sprova për sekserë votash apo mediatikë etj. ejt. që ta thyejnë bllokun. Poaq sa janë për mëdyshje koketeritë e tyre gjuhësore të tipit “jemi” të gatshëm për kompromis apo “s’jemi” të gatshëm për kompromis.
Ajo që brengos nuk është as arroganca e tyre e aq më pak rituali i rëndë (zanzbibaresk!) me të cilin kemi bashkëjetuar qe sa e sa vite. Shumë më tepër brengosin zërat që thonë se “duhet” që Blloku të zbutet, zbrapset, ulet, diskutojë dhe t’ia lëshojë PDK-së karrigen e Kryeparlamentarit… në mënyrë që mëpas po Blloku ta bëjë qeverinë. Sepse ky do ishte “kompromis”. Thuajse demokracia nuk është kompromis me vet faktin që ata janë bashkuar edhe ashtu në një bllok të tërë.
Me këtë rast them që harrohet një element: një apo çdo marrëveshje me PDK-në dhe Thaçin do të ishte fatale. Për këto marrëveshje mund ta pyesni Fatmir Sejdiun, Isa Mustafën, Ramush Haradinajn, Fatmir Limajn, Behgjet Pacollin e plot e plot të tjerë. Në fakt është pikërisht ky element: fakti që asnjë prej liderëve të Bllokut nuk don të futet në kthetrat e Thaçit duhet t’ua bëjë të qartë që për mentalitetin e kësaj Partie (PDK-së dhe Thaçit) marrëveshja vlen vetëm deri në çasin që ajo arrihet. Prej pas atij çasti kur ajo ekziston- Thaçi me shpurën e tij punon kundër asaj marrëveshjeje.
Prandaj them që krejt zërat që kanë filluar të “ligështohen” dhe flasin për “kompromise” me PDK-në duhet ta kujtojnë: arrogancën me të cilën kjo parti tash 8 vjet ka (keq)qeverisur me këtë vend. Dhe ndëshkimin që shumica e votuesve ua kanë dhënë. Si fitues. Ama fitues me të cilët askush s’don të ketë punë e lëre më qeverisë. Është thjesht një mentalitet monist dhe jo vetëm kur nga Thaçi e kolegët e tij në mënyrë skandaloze dëgjohen “postulatet” për “humbësit”. Sepse ose s’e kanë parë dhe dëgjuar gjysmën e Evropës ku “fituesit” mbeten në opozitë sepse “humbësit” bashkohen në fazën e pas zgjedhjeve, ose bëhen që s’e dijnë. Të dyjat duhet të jenë ngapak.
Prandaj PDK-së i duhet pauzë. I duhet para së gjithash të shikojë pozicionin e saj të mentalitetit klientelist që ka ngritur në vendin më të varfër, më të korruptuar dhe më të izoluar të Evropës. Ah po: dhe me imazhin më të keq të mundshëm që një shtet ka.
Blloku LDK-VV!-AAK-NISMA duhet që të mos bëjë as edhe një kompromis dhe para së gjithash të mos futet në ingranazhe marrëveshjesh me Thaçin. Edhe me kushtin e çuarjes së vendit në zgjedhje të reja duhet qëndruar. Sepse edhe aty do të shihej pastaj se kush e ka shumicën e kush pakicën. Ky popull e din fare mirë se ku e ka shumicën dhe besimin e ku dështimin dhe izolimin.
gaz_Latn als_Latn als_Latn als_Latn als_Latn als_Latn als_Latn als_Latn als_Latn als_Latn